
Til alle som har noe ved seg selv de ikke liker,

vet hvordan det er å ikke føle seg god nok, 

og tidvis er litt for harde med seg selv.

Til alle.


FORORD

Kjære leser

Velkommen til denne arbeidsboka. Vi – Aksel og Sigrid – er glade for at du har tatt dette steget. I denne boka har vi samlet en rekke øvelser som kan hjelpe deg med å forstå din selvkritikk, hvorfor den er der, og hvordan den kan ta mindre plass i ditt liv.

Denne arbeidsboka er en naturlig forlengelse av boka Selvkritisk – et møte med din indre kritiker, som kom ut i 20221. Da vi skrev den, visste vi at det var et aktuelt tema for mange der ute. Selvkritikk og skam er blant de vanligste temaene vi møter i terapi, og er sentrale drivkrefter bak mye psykisk smerte. Allikevel var vi usikre på om vi kunne klare å omskape det møysommelige, emosjonelle og tidvis krevende arbeidet vi gjør i terapi, til noe som fungerer i bokform. Det er tross alt veldig stor forskjell på å jobbe sammen med en profesjonell hjelper i et trygt terapirom og å lese og gjøre øvelser helt på egen hånd. Kunne vi skrive en bok som kunne bidra til å skape varige endringer i hvordan leseren behandler seg selv? Vi måtte gi det et forsøk.

Vi kommer fra en psykoterapeutisk tradisjon som heter emosjonsfokusert terapi (EFT), hvor man sier at den eneste veien ut av en vond følelse er gjennom den. Det betyr at vanskelige følelser må være aktivert i oss for å kunne bearbeides. For å få til virkelig endring tenkte vi at det var viktig at boka inneholdt kraftfulle øvelser som liknet dem vi bruker i terapirommet. Øvelsene måtte vekke de vanskeligste, mest fastlåste følelsene, de måtte ha potensial til å skape nye opplevelser i leseren, og de måtte treffe og bevege mennesker med helt ulike bakgrunner. Vi gjorde vårt beste og sendte boka ut i verden. Så ventet vi spent.

Når vi skriver dette forordet, har Selvkritisk nådd mange tusen lesere. Boka traff en nerve, og det er vi takknemlige for. De siste par årene har vi fått mange tilbakemeldinger fra lesere som vil fortelle om sine opplevelser med boka. Tilbakemeldingene kan grovt oppsummeres slik: Folk beskriver at de kjente seg igjen og fikk satt ord på noe de har båret på lenge. Mange beskrev øyeblikk der de så seg selv i et nytt lys og oppdaget viktige sammenhenger. Noen sier at boka har hjulpet dem til å endre sitt forhold til seg selv radikalt. Det har vært sterkt å høre.

Men tilbakemeldingene inneholdt også noe mer. Flere fortalte at boka var vond å lese. De trakk ofte frem øvelsene som spesielt utfordrende. De satte ord på hvor vanskelig og smertefullt det kan være å bli kjent med sin indre kritiker, gi den mer plass, gå inn i skammen og de vonde minnene den stammer fra. Og det forstår vi. Skam er en av de mest smertefulle følelsene mennesker kan oppleve. Bevisst eller ubevisst unngår vi ofte alt som kan utløse den. For noen lesere har det derfor vært en krevende prosess å komme gjennom boka. Vi hørte fra lesere som lot boka ligge på nattbordet i flere måneder, andre som leste den uten å gjøre øvelsene, og noen som – selv om de satte pris på øvelsene – syntes det var tungt arbeid.

Med dette bakteppet ble denne arbeidsboka til. Vi vet at flere av øvelsene i Selvkritisk er dyptgående og omfattende, og ønsket derfor å supplere med flere øvelser som varierer i vanskelighetsgrad, dybde og perspektiv. Erfaringene våre tilsier at mennesker har ulike behov til ulike tider. Det finnes ikke én metode som virker for alle. Derfor finner du her en slags buffé av øvelser, fra korte, enkle aktiviteter til dypere, mer omfattende refleksjoner. Noen ganger inviterer vi deg til å ta et skritt tilbake, se deg selv utenfra og kanskje le litt. Andre ganger vil vi at du skriver ned noe og leser det høyt, eller går dypt inn i følelsene dine for å utforske hva de betyr for deg. Noen øvelser oppmuntrer til visualisering, meditasjon eller samtaler med andre. Uansett hvilke øvelser du velger, er målet å skape mer rom for vennlighet og forståelse i møte med deg selv.

Selv om denne arbeidsboka står stødig på egne bein, vil du få enda mer ut av den hvis du også leser Selvkritisk – et møte med din indre kritiker. Der beskrives mye av grunnlaget for øvelsene, og den kan hjelpe deg med å få en enda mer helhetlig prosess. Men det er ingen krav – du kan fint begynne her eller jobbe med begge bøkene parallelt. Uansett om du har bare noen få minutter til overs eller ønsker å dykke ned i en lengre øvelse, er vi her for å støtte deg på veien. Det viktigste er at du tar deg tid til å lytte til hva du trenger, underveis. Vi ønsker at du skal kunne bruke denne boka på dine egne premisser.

La oss komme i gang med å utforske, bli bedre kjent med og – til slutt – kunne bli bedre venn med den indre kritikeren på en måte som styrker deg. Vi ønsker deg lykke til og heier på deg.


EN KORT INNFØRING I SELVKRITIKK

Over hele verden finnes det mennesker som er selvkritiske. De liker ikke måten de ser ut på. De føler seg dumme og venter nærmest på å bli avslørt. De kjefter på seg selv for personligheten sin. Kroppen sin. Sykdommene og skavankene sine. Opplevelsene de har med seg. Tankene og holdningene, følelsene. De kjefter til og med på seg selv for at de kjefter så mye på seg selv. Mennesker er rett og slett forbanna gode på å være selvkritiske. Du som har valgt å lese denne boka, er på ingen måte alene om å ikke like deg selv eller deler av deg.

Har selvkritikk noe positivt ved seg? Det korte svaret er: Ja. Det lange svaret er: Det kommer an på, og ofte skader det oss mer enn det hjelper. Når vi dummer oss ut, gjør store feil, sårer mennesker eller tråkker over grenser, er det viktig at vi kan ta et ærlig blikk på oss selv og ta ansvar. Hvis vi går rundt i verden og ignorerer alle negative signaler fra omgivelsene, kan vi bli lite tilpasningsdyktige. Selvkritikken må imidlertid komme i en form som hjelper oss. Den må være et pålitelig signal som er tilpasset situasjonen og gir oss en konstruktiv vei videre. I Selvkritisk – et møte med din indre kritiker bruker vi analogien om en klok og trygg forelder for å illustrere hva slags tilbakemeldinger som kan være hjelpsomme. En god forelder gir tydelige, omsorgsfulle, veiledende og støttende råd, som hjelper barnet med å navigere i verden og lære av sine feil. På samme måte kan sunne doser selvkritikk gi oss verdifulle korreksjoner og støtte oss på vår vei. Problemet med selvkritikk er at den altfor sjelden leveres i en hjelpsom form. Ofte kritiserer vi oss selv for hvem vi er som mennesker, fremfor noe konkret vi har gjort. Selvkritikken blir gjerne overdreven og nesten giftig. På den måten har den en nedbrytende effekt på oss. Hvis selvkritikk får deg til å trekke deg unna eller skjule deg for andre, hindrer deg i å gjøre ting du ønsker og trenger, og gjør deg engstelig eller trist, er det på tide å ta grep.

Selvkritikk er uløselig knyttet til følelsen skam. Kort fortalt er skam den krympende følelsen av at det er noe galt med deg, at noe ved deg ikke passer inn. Antakelig har mennesker gjennom evolusjonen utviklet skamfølelsen som et signal for sosial fare. Skammens oppgave er å varsle deg om at du risikerer å miste fellesskapet. Når du opplever at noe ved deg eller noe du gjør, bryter med forventninger, normer eller viktige verdier, vil skammen raskt hogge tak, stoppe deg i det du driver med, og tvinge deg til å evaluere deg selv. Hvis det virker risikabelt eller umulig å ta plass som den du er, vil du prøve å endre, skjule eller unngå det du opplever at de andre ikke liker. Fellesskapet er så viktig for oss at vi heller vil gi opp oss selv enn å miste vår trygghet i gruppa.

Vi som skriver denne boka, forstår selvkritikk som et forsøk på å skape mening av skamfølelsen etter at den har oppstått. Mens skammen er det umiddelbare signalet som bremser oss og gjør oss akutt selvbevisste, er selvkritikken våre tanker og forklaringer rundt det som er feil med oss, som vi må passe på å forbedre eller skjule. Vi kan sammenlikne denne prosessen med en sint trener som, etter et flaut nederlag, raser mot laget i garderoben og peker ut alt de gjorde galt. Treneren ønsker antakelig å beskytte laget mot videre nederlag, men forklaringene hans er ikke nødvendigvis riktige og fører ikke nødvendigvis til den endringen han er ute etter.

Skamfølelsen har også en annen side, som gjør den komplisert. Det er nemlig slik at mye av skammen vår ikke bare kommer fra en hensiktsmessig sosial tilpasning som går over når situasjonen er ferdig. Den vondeste skammen vi bærer på, kommer fra gamle, smertefulle opplevelser hvor vi har kjent at noe ved oss er uønsket eller feil. Mange av oss har vokst opp med ulike grader av kritikk, utestenging og usikkerhet rundt om vi er gode nok. Det kan ha vært en forelder som ofte kjeftet på deg for at du følte det du følte. Det kan ha vært jevnaldrende som ikke ville la deg være sammen med dem. Eller det kan ha vært samfunnet som tydelig viste at din kropp, din hudfarge, din personlighet eller din seksuelle orientering ikke var den riktige. Denne «gamle» skammen kan vi fortsette å bære med oss lenge etter at situasjonen den oppsto i, er over. Den kan aktiveres igjen og igjen i vårt voksne liv og forstyrre vår mulighet til å leve slik vi ønsker.

Når skam og selvkritikk blir et problem, kommer det til uttrykk i livene våre på mange måter. Det mest åpenbare er at det kan redusere livsgleden. Vi kan være lei oss, føle oss tunge eller håpløse. Vi kan også plages av usikkerhet, angst eller uro, som oftest når vi nærmer oss situasjoner eller mennesker der vi risikerer å oppleve avvisning eller nederlag. Det er også vanlig at vi bruker mye energi på å unngå de vonde følelsene. Derfor fordyper vi oss i arbeid eller trening og har alltid blikket festet mot det som må bli bedre. Vi ser på TV, scroller på mobilen, overspiser, sulter, drikker eller ruser oss. Vi isolerer oss, demper oss selv i sosiale situasjoner eller lar være å gripe viktige muligheter. Noen ganger vet vi ikke engang at vi har det vondt fordi vi strever med skam. Vi merker bare at vi litt for ofte føler oss sinte, deprimerte, numne eller redde. Vi kan havne i konflikter, såre andre eller velge ting som ikke er bra for oss. På sitt aller verste tar skam og selvkritikk livet fra oss.

I flere av øvelsene i denne boka skal du bli bedre kjent med din indre kritiker. For de av dere som har lest Selvkritisk – et møte med din indre kritiker, vil dette være et kjent konsept. Oppsummert er din indre kritiker den delen av deg som kritiserer deg, dømmer deg eller kjefter på deg. Denne delen av deg er ofte sint, foraktfull eller kjenner avsky for noe ved deg selv. Den delen av deg som blir kritisert av den indre kritikeren, kan vi kalle selvet. Det er denne delen du oftest vil føle er deg: deg som får det vondt når kritikken hagler. Deg som blir fortvilet, stresset, liten, lei deg, engstelig, håpløs eller deprimert. Deg som skammer deg. Og deg som kanskje noen ganger blir sint for at du blir behandlet slik.

For noen vil skillet mellom den indre kritikeren og selvet gi fullstendig mening. De kan umiddelbart legge merke til og sette ord på hva kritikeren sier, og hva den gjør med dem. For andre vil dette være mer sammensauset. Selvkritikken føles ikke som en dynamikk mellom to deler. Den føles mer som en akseptert sannhet: «Jeg har ikke en indre kritiker som sier at jeg er dum. Jeg er dum.» Hvis du har det slik, er et viktig første steg å jobbe med å skille disse to delene fra hverandre og bli bedre kjent med hva som skjer i deg.

Gjennom hele boka vil du få øvelser for å bli bedre kjent med din indre kritiker – hva den sier, hva den gjør med deg, hvor den kommer fra, og hva den forsøker å oppnå. Videre vil du også få øvelser som er laget for å skape en dypere og varig endring i relasjonen til denne delen av deg.

I dette arbeidet vil vi oppfordre deg til å møte din indre kritiker med nysgjerrighet, forståelse og omsorg. Innerst inne er nemlig den indre kritikeren redd. En livredd vaktbikkje som har sprunget ut fra vonde opplevelser i møte med andre, som fortvilet prøver å forhindre at du får det så vondt igjen, men gjør det på en måte som ikke fungerer. Kritikerens logikk handler om at hvis du blir bedre (for eksempel smartere, tynnere, morsommere eller flinkere), vil du ha større sjanser for å bli akseptert og anerkjent. Kritikeren er derfor på vakt hele tiden, slik at du skal unngå å dumme deg ut. Hvis du møter den med fordømmelse, sinne eller kritikk – altså på samme måte som den møter deg – kan det bli en slitsom og utmattende krig på innsiden. Forsøk å se på din indre kritiker som en del av deg. En del av deg som springer ut av livet du har levd, og som trenger akkurat det samme som du trengte da du var liten: å bli sett, forstått og akseptert.

Videre inneholder boka øvelser som ikke direkte omhandler din indre kritiker, selv om den befinner seg i bakgrunnen av disse også. Du vil få øvelser som handler om å løfte frem det gode i livet og kjenne hva du trenger mer av. Øvelser som tar deg ut i naturen for å dra nytte av dens helsebringende kvaliteter. Øvelser som øker sannsynligheten for at du lykkes. Du vil bli bedre kjent med og styrke en tredje del av deg – den delen som kan vise deg omsorg, varme og selvmedfølelse. Du vil få øvelser som hjelper deg med å åpne opp, vise sårbarhet og dra nytte av den kanskje aller mest effektive måten å bli mindre selvkritisk på: aksept, nærhet og kontakt med andre mennesker. Mot slutten av boka finner du kraftfulle øvelser for å ta viktige oppgjør i livet ditt, med fortiden, din indre kritiker og andre som har etterlatt arr i deg. Om du skulle trenge det underveis, finner du også en egen del med øvelser og tips for å hjelpe deg i vanskelige stunder.

Vi har også lagt inn en god dose med tøys og tull helt til slutt, for å ufarliggjøre temaet og bringe humor inn i arbeidet. Vårt håp med disse mer humoristiske øvelsene er at du i større grad kan le med (ikke av!) deg selv. Vi mennesker er tross alt litt rare og fascinerende, midt i alt strevet vårt.

Du velger selv hvilke øvelser du ønsker å gjøre, og hvilken rekkefølge du ønsker å gjøre dem i, men vi har laget en begynnelse som skal hjelpe deg på reisen: Boka starter med en viktig del om å komme i gang, gjennom å lage et best mulig grunnlag for å lykkes. Vi anbefaler deg sterkt å starte her. Denne delen etterfølges av en rekke små, men effektive øvelser, vaner og ritualer som er enkle å ta i bruk og integrere i hverdagen. Vårt forslag er at du velger en eller to øvelser herfra, som du begynner å gjennomføre jevnlig. Deretter kan du plukke og mikse helt fritt fra bokas øvrige deler. Kanskje du en dag har god tid og vil fordype deg i en lengre øvelse. En annen dag trenger du å le litt eller være kreativ. Du trenger ikke å ha som mål å gjennomføre alle øvelsene, velg det som gir mening for deg. Reisen er din.

Vi ønsker deg en god opplevelse med boka, og riktig lykke til!

